Frétt um ályktun fundar sem ekki hefur verið haldinn Í morgun var frétt í Blaðinu þar sem sagt er frá fögnuði bæjarráðs Akraness yfir samningi Spalar og Vegagerðarinnar um undirbúning tvöföldunar Hvalfjarðarganga og tvöföldun hringvegarins á Kjalarnesi . Vísað er í bókun sem samþykkt hafi verið á bæjarráðsfundi . Einnig er vitnað í Gísla S Einarsson bæjarstjóra vegna málsins . Ekki er þetta fréttnæmt hjá öðrum fjölmiðli nema vegna þess að umræddur fundur hefur ekki verið haldinn og því liggur skoðun bæjarráðs á málinu ekki fyrir . Í það minnsta ekki með formlegum hætti . Hvort blaðamaður Blaðsins er skyggn skal ósagt látið en hins vegar mun vera fundur hjá bæjarráði í dag . Þessi frétt minnir á frétt sem birtist í Fréttablaðinu á fyrstu dögum þessa árs þar sem fjallað var um að hafnarstjórn Akraness hefði á dögunum haldið sinn síðasta fund og af því tilefni ákveðið að styrkja góð málefni í samfélaginu . Ekki var um skyggnigáfu blaðamanns að ræða í þetta sinn því síðasti fundur hafnarstjórnarinnar var haldinn 29. desember árið 2004 . Ekki verður sá blaðamaður sakaður um að hafa farið framúr sjálfum sér í þeirri frétt .